《题章诩静观堂》
宋代·李达可

君不见通都荡荡开九逵，肩摩毂击人争驰。
危楼百尺独高卧，下看胶扰无休时。
又不见沧江茫茫与天远，轻舟出没风涛险。
此时著身平地人，遥怜櫂夫惊破胆。
静中有味知者希，红尘拔脚与世违。
世人颠倒堕醉梦，我独坐照全天机。
荣名弗羡计非拙，浮利勿争痴更绝。
聘巧不若拙有馀，役智何如痴且愚。
高堂悬镜收赴影，对此令人发深省。

作者简介：李达可，鄱阳（今江西鄱阳）人（《咸淳临安志》卷八六）。